次韵梁尉秦碑古風
作者：王十朋
朝代：宋

paragraphs: 姬嬴遺迹存者希，世傳石鼓稽山碑。
石鼓揄揚得韓子，文與二雅爭驅馳。
秦碑夸大頌功德，埋沒草莽無人知。
或言山頂石猶在，上有虎豹龍蛇螭。
神藏鬼護荆棘蔽，崖懸磴絕登無岐。
廣文好奇穴探禹，梅仙喜事僧尋支。
我贊其行要親睹，勿受世俗流傳欺。
望秦秦望兩嶄絕，何山壁立東南涯。
豊碑屹植最高處，不知磨滅從何時。
剔苔掃墨了無有，模糊片紙亦足奇。
濃雲霮䨴黯將雨，古木槎牙蟠老枝。
歸來走筆出險語，訶政叱斯同小兒。
詩成得得寫寄我，詞嚴意偉法退之。
我聞秦人滅六國，酷若犬磔臨江麋。
先王法爲秦所負，負秦况有秦有司。
五經灰飛儒濺血，堯舜周孔何能爲。
上蔡獵師妙小篆，奴視俗體徒肥皮。
東封太山南入越，大書深刻光陸離。
沙丘風腥人事變，鬼饑族赤誰嗟咨。
漢興萬事一掃去，惟有篆刻餘刑儀。
磨崖欲作不朽計，其如曆數不及期。
蚩尤五兵紂漆器，人物美惡寧相疵。
我雖過秦愛遺畫，南山入望頻支頤。
不須嶧陽訪棗刻，不用遷史觀雄辭。
虛堂默坐對此紙，閉眼暗想君勿嗤。
要知秦碑沒字本，却類周雅無辭詩。